
Oversatt av Nina Aspen, MNO

Til Flora – for alle gangene du har lest bøkene mine!

Og til Jesse – håper du får vekket til live gode minner fra skiferien vår!




TORSDAG 30. MARS


KL. 7.22



I natt drømte jeg at jeg var med i OL! Det var finale i freestyle, og jeg var yngst av alle deltakerne.

Presset var stort, men jeg greide det! Jeg kjørte bedre enn noen gang før. Og det var bra, for løypa var LIVSfarlig. Og det var fifty-fifty sjanse for å dø – HJELP!

Først måtte man kjøre gjennom en skog full av grizzlybjørner – jeg holdt på å bli spist tre ganger.

Hvis man kom seg gjennom skogen, kunne man ta seg en kjapp pause og drikke litt varm sjokolade og spise churros – nam!

Så var det DET STORE SPRANGET. Jeg fikk god fart ned en enorm bakke før jeg hoppa over en hundre meter bred kløft med sinte krokodiller i bunnen. (Jeg vet at det ikke gir helt mening med krokodiller og snø, men det var en drøm, ikke sant?)

I hvert fall: Kortversjonen er at jeg vant. Ja, og så satte jeg ny verdensrekord fordi jeg fullførte løypa fortest av alle EVER!

Nyheten gikk verden rundt. Jeg ble intervjua av alle nyhetskanaler i hele verden, og jeg måtte få meg en manager som kunne ta seg av kontakten med media. Et filmselskap ville at jeg skulle spille i en film med Tom Holland, som faktisk hadde slått opp med Zendaya og nå var singel. Yay! Sorry, Daniel.

Det er nok en av de fineste drømmene jeg har hatt, og det var utrolig kjipt å våkne og innse at det ikke var sant. Jeg lurte på om drømmen kunne bli virkelighet, men jeg visste jo at jeg aldri hadde stått på ski før. Så det ville vært … et stort sprang.


KL. 7.42



Kobla nettopp på hjernen og innså at jeg nok hadde hatt den drømmen fordi Amber og jeg hadde blitt venner igjen og hun hadde invitert meg med på skiferie. Det er faktisk helt utrolig!

Hadde du fortalt meg i går at det kom til å skje, hadde jeg tatt tak i skuldrene dine og sagt at du måtte være gal!

Altså, jeg er letta og glad og alt sånt … men nå må jeg komme meg på skolen. Og derfor lurer jeg på hvordan jeg skal forklare denne SYKT overraskende plot twisten for jentene!!!


KL. 7.49



Bestemte meg for å sende dem melding først. Jeg hadde ingen annen plan enn å si det som det var:


MEG: Vet dere hva … Amber og jeg har blitt venner igjen!




TESS: HÆ?!?!?




POPPY: HAHA. Særlig [image: image]




MOLLY: Du kødder, ikke sant???




MEG: Det er sant, altså!




POPPY: Dette er ikke morsomt, Lottie …




MEG: Jeg prøver ikke å være morsom heller, og jeg kødder ikke. Hun kom hit i går og sa unnskyld.




MOLLY: Sa hun unnskyld?!?!




MEG: Jepp.




TESS: Og du bare … tilga henne????




MEG: Eeeh, jepp.




MOLLY: Etter alt hun har gjort mot deg???




TESS: Hun gjorde narr av deg, Lottie. Lurte deg med den sprøytegreia og jukseblodet OG prøvde å ydmyke deg foran alle med den rap-battlen!




POPPY: Dette kom litt brått på. [image: image]




MEG: Jeg vet, jeg vet, men jeg skal forklare det seinere. Da kommer det til å gi mer mening – jeg lover. Ses snart!




TESS: Jo jo.




MOLLY: Gleder meg til å høre mer (tror jeg).




POPPY: Høres ut som en vanlig dag i det sprø livet til Lottie Brooks, men kanskje det er bra [image: image]




KL. 16.23



Ble overfalt av jentene på skoleveien. De løp bort til meg og GRILLA meg om hva som hadde skjedd i går kveld.

Jeg fortalte hva Amber hadde sagt, at hun gråt, at hun sa unnskyld, at hun sa at foreldrenes skilsmisse gikk mye mer innpå henne enn hun hadde villet innrømme. Og at hun sa at hun var … sjalu på meg (jeg synes fortsatt det er helt vilt!).

Poppy var den letteste å overbevise. Hun så nesten glad ut da jeg var ferdig å fortelle. Molly var først usikker, og så nesten letta. Men Tess var fortsatt ganske skeptisk.

«Er du sikker på at Amber faktisk mener det denne gangen, Lottie?» spurte Tess. «Det er ikke akkurat første gang hun har svikta oss, hæ? Og det er heller ikke første gang hun har sagt unnskyld og lova å være en bedre venn …»

Jeg beit meg i leppa. Tess hadde rett, og jeg kjente tvilen komme snikende igjen. Men så tenkte jeg på kvelden i går og hvor sårbar Amber hadde virka.

«Jeg er så sikker som jeg kan være», sa jeg, «og jeg er villig til å gi henne en sjanse til …»

«Du mener vel enda en sjanse?»

«Det føles annerledes denne gangen. Jeg tror dere kommer til å skjønne at hun mener det når dere snakker med henne.»

Tess heva øyebrynene og mumla «hmmhmm».

Vi trengte ikke å vente særlig lenge, for i friminuttet kom Amber løpende bort til oss da vi var på vei til idrettsbanen. Hun la armene rundt meg.

«Hei, bestis!» gliste hun.

Molly og Poppy så litt sjokka/ukomfortable ut, og Tess så på henne med smale øyne. Og det er ikke akkurat typisk Tess. Amber så det og dempa seg litt.

«Jeg må si unnskyld til dere alle», sa hun. «Og jeg skjønner at å si unnskyld ikke fikser alt … men jeg er veldig, veldig lei meg. Og jeg har lyst til å gjøre det godt igjen … hvis jeg får lov.»

Poppy la armene rundt Amber. «Selvfølgelig får du lov til det, dumma!» sa hun og tørka ei tåre som hadde rent nedover kinnet.

Molly beit på en negl (noe hun ikke gjør til vanlig, for hun er glad i den rosa neglelakken sin, som egentlig ikke er lov å ha på skolen).

«Det du gjorde mot Lottie, var utrolig kjipt», sa hun helt rolig. «Jeg vet at du har hatt det tøft med foreldrene dine og alt det der, men det er ingen unnskyldning for å behandle vennene sine på den måten.»

Amber stirra i bakken. Det var tydelig at hun skamma seg, og hun prøvde ikke å bagatellisere det hun hadde gjort, heller. «Jeg vet … jeg vet at det ikke er det. Det er helt utrolig at jeg … eller vi gjorde det. Jeg ble nok revet med av Izzy og Camilla … Ikke at jeg skal legge skylda på dem. Jeg burde ha bakka ut.»

Molly sukka. «Det burde du, men det var modig av deg å fortelle alt til rektor.»

Amber sukka letta. «Tusen takk, Molly.»

Tess hadde ennå ikke sagt noe, og vi så alle forventningsfullt på henne.

«Jeg vet ikke hva jeg skal tro», sa hun til slutt og la armene i kors. «Det er fint at du sier unnskyld. Men dette er ikke bare noe vi kan sette en strek over. Det er ikke nok å si unnskyld.»

«Du har helt rett, Tess, og jeg skjønner at du vil beskytte vennene dine. Men jeg skal bevise det for dere. Helt sant», sa hun og la hånda på hjertet.

Tess trakk på skuldrene. «Ok, ja … jeg håper det.»

Etterpå fortalte Amber om alt som hadde skjedd hjemme: den nye, grusomme kjæresten til faren, foreldrene som nekta å snakke sammen, og hvor vanskelig det hadde vært å stå i alt sammen. Det var bra at hun endelig fortalte hvordan hun hadde det, og jeg tror alle begynte å forstå henne bedre.

«Betyr dette at jeg er en del av 9D Queens igjen?» spurte Amber håpefullt.

Tess rynka brynene, og Molly sa: «Vi tar … en dag av gangen, kanskje?»

Amber smilte. «Ok, klart det.»

Det var som om vi hadde fått til en slags våpenhvile …

Eller i hvert fall en midlertidig en, for i kantina i lunsjen skjedde det et lite tilbakefall.

Vi snakka om hvilke planer vi hadde i påskeferien, og Amber sa: «Har ikke Lottie fortalt dere det?»

«Fortalt hva?» spurte Poppy.

Jeg svelget. «Eh, ja …»

Før jeg fikk fullført setningen, glapp det bare ut av Amber … og tre hoder snudde seg dritfort mot meg. Jeg var redd de hadde fått whiplash:

[image: image]

Ja, jeg hadde ikke fått sagt noe om dette ennå, ok? Jeg mener, det ble jo bestemt i går.

Ut fra ansiktsuttrykkene deres skjønte jeg at de ikke akkurat var imponert. Tess så sjokka ut, Molly så forvirra ut, og Poppy, ja, hun så litt lei seg ut. Det var helt utrolig at Amber bare sa det på den måten, og så fort. Hun må lære seg å ta mer hensyn.

Amber fortsatte å prate om ferien, og det ble litt klein stemning. Men jeg tror ikke hun merka det. Da det ringte inn, hadde jeg bare spist halvparten av ost- og skinkerundstykket mitt. Og det er ikke typisk meg!

Seinere, i geografitimen, da vi skulle gjøre noen beregninger av befolkningstetthet, dro Molly meg i ermet og hviska: «Skal du virkelig dra på skiferie med henne?»

«Jeg vet, jeg skjønner at det er en liten plot twist …», begynte jeg.

«En liten plot twist?! Man skulle tro hun prøvde å kidnappe deg. Det er akkurat som å lese en psykologisk thriller som plutselig har blitt en Peppa Gris-fortelling!»

«Nja, hun bare spurte meg», sa jeg. «Hun sa det kunne være en fin måte å gjøre det godt igjen og en anledning til å fikse vennskapet vårt.»

Molly heva øyebrynene som om hun var usikker på om hun hadde hørt riktig. «Men hva med Poppy? Hva med vennskapet deres?»

«Hva med det?» spurte jeg.

«Jeg tror hun er lei seg, Lottie. Så du ikke ansiktet hennes? Amber er jo den gamle BFF-en hennes, ikke sant? Jeg tror hun er lei seg for at ikke hun ble invitert …»

Jeg svelget. Jeg visste at Molly hadde rett, selv om jeg ikke hadde lyst til å innrømme det.

Jeg fikk ikke snakka med Poppy om det seinere på dagen, og etter skolen måtte hun på turn. Så vi gikk ikke hjem sammen, heller. Jeg får vente til hun har kommet hjem, så sender jeg henne en melding.


KL. 17.05




MEG: Hei, Pops. Går det bra? Sorry at jeg ikke fortalte deg om den skiferien. Jeg hadde tenkt til å gjøre det, men så plumpa Amber bare ut med det før jeg rakk å si noe. Er du sint på meg?




POPPY: Hei. Jeg er ikke sint. Jeg ble nok bare litt lei meg fordi Amber ikke hadde spurt meg …




MEG: Huff, nå får jeg dårlig samvittighet.




MEG: Jeg trekker meg, sier at hun må ta med deg i stedet.




POPPY: Nei, ikke få dårlig samvittighet! Og du må ikke trekke deg.




POPPY: Jeg var bare barnslig. Det går fint! Helt sant.




MEG: Ok? Det hadde ikke gjort meg noe. Det er viktigere at du er glad.




POPPY: Det går fint – HELT SANT! Alle de greiene som skjedde, gikk mest utover deg. Så du fortjener det. Og jeg har vært på skiferie med Amber før.




MEG: Ja vel? Det har du ikke fortalt! [image: image]




POPPY: Jeg vet, for jeg var så opptatt av å være en drittunge [image: image]




MEG: LOL. Noen tips?!




POPPY: Du kommer i hvert fall til å bli øm på rumpa!




MEG: Åh, herregud!




TANKE FOR DAGEN:
HJELP, er det dumt av meg å reise?! Eller, ikke svar, forresten – det er for seint å trekke seg nå …

